Skagen Fiskeauktion har for første gang i fem år netop solgt kæmpe-tun. Og der var endda to af slagsen.

Det er nogle ordentlige krabater, der i dag er blevet solgt på Skagen Fiskeauktion. Lige omkring 549 kilo tun er solgt til højestbydende. Der er tale om en blåfinnet tun på 280 kilo og en lillebror på 269 kilo. - Sidst vi havde tun er hele fem år siden, fortæller auktionsmester John Hesberg til TV2 Nord. Kiloprisen for de to fisk lå på 110 og 140 kroner. Der er altså solgt tun for knap 69.000 kroner i alt i dag i Skagen. Specialister i kæmpe-tun Selvom de to tunfisk har to forskellige købere, er de begge havnet hos Skagen Frisk. De har selv købt den ene, og skal fillettere den anden for en anden køber. - Gennem de seneste par år har vi oparbejdet en erfaring i at opskære de store tun. Ud af de 28-30 stykker, der har været i Danmark de seneste år, har vi skåret 25 af dem. Derfor ønsker køberen af den blåfinnede tun på 269 kilo også, at vi håndterer den for dem, forklarer Jan Larsen, der er indehaver af Skagen Frisk. Han anslår, at cirka 60 procent af fisken kan bruges. Den anden tun - den helt store på 280 kilo - har Skagen Frisk allerede solgt videre. Men hvor den ender, og hvad den er solgt videre til, ønsker Jan Larsen ikke at fortælle.